En pistol, et knojern og et par knive - og så lige 30 kilo hash. Det var de genstande, der for nylig blev fundet på en bopæl i Svenstrup-området syd for Aalborg, og tirsdag sikrede det hele så en 24-årig mand fra Nørresundby fire ugers varetægtsfængsling. På bopælen i Svenstrup bor den 24-åriges forældre. Moderen var i dag også for retten, men under afhøringerne erkendte den 24-årige, at tingene var hans. Derfor kunne moren tage hjem, mens den 24-årige tog i fængsel. Strafferammen for at opbevare våben under særligt skærpende omstændigheder er for nyligt blevet hævet til minimum 2 års fængsel. Men anklager Mathias Andersen kunne endnu ikke sige, om dommeren ville vælge den strenge straf, hvor man sigtes efter straffeloven, eller om den 24-årige bare ville blive sigtet efter våbenloven. De 30 kilo hash kan også give flere år i fængsel. Faktisk går strafferammen for de mange kilo hash helt op til 10 år.

Referat:
Både moren og sønnen blev tirsdag fremstillet i grundlovsforhør, men efter deres forklaringer blev kun sønnen varetægtsfængslet i fire uger.